**Z A P I S N I K**

**sa sjednice Skupštine trgovačkog društva KOMAG d.o.o. Magadenovac,**

**održane dana 09. travnja 2025. godine u prostorijama KOMAG d.o.o. Magadenovac, Glavna 1,**

**s početkom u 12,00 sati**.

Skupštinu otvara predsjednik Skupštine gospodin Stjepan Živković, pozdravlja sve prisutne i utvrđuje da su Skupštini nazočni članovi Skupštine:

* Marin Lisec – član skupštine
* Tomislav Kusturić – član skupštine

Sjednici su nazočne i:

* Jasna Živković, direktorica Društva
* Ivana Perić – Display d.o.o., za računalne usluge Donji Miholjac

Predsjednik Skupštine predlaže da zapisnik vodi Ivana Perić.

Predsjednik Skupštine je utvrdio da su nazočni svi članovi Skupštine i da će sve Odluke biti pravovaljano donesene te predlaže slijedeći

**DNEVNI RED:**

1. Razmatranje i usvajanje Izvješća o radu KOMAG d.o.o. Magadenovac za 2024. godinu

2. Donošenje Odluke o utvrđivanju godišnjeg financijskog izvještaja za 2024. godinu

3. Donošenje Odluke o raspodjeli i uporabi dobiti 2024. godine

4. Različito

Dnevni red je jednoglasno usvojen te se prelazi na rad prema utvrđenom dnevnom redu.

*S obzirom na dnevni red predsjednik obavještava ostale članove Skupštine da neće sudjelovati u raspravi i izuzima se iz odlučivanja pod točkom 1., 2. i 3. dnevnog reda te predsjedanje prepušta Marinu Lisecu, članu Skupštine.*

**Točka 1. Razmatranje i usvajanje Izvješća o radu KOMAG d.o.o. Magadenovac za 2024. godinu**

Predsjedavajući Skupštine, Marin Lisec, pozdravlja prisutne te utvrđuje da je Izvješće o radu KOMAG d.o.o. Magadenovac za poslovnu 2024. godinu dostavljeno svim članovima Skupštine u pisanom obliku. Predsjedavajući daje riječ Jasni Živković za dodatno obrazloženje poslovanja KOMAG-a u prošloj godini uz napomenu da će Ivana Perić, računovodstveni servis, pod točkom 2. dati detaljnije pojasniti godišnje financijsko izvješće za prošlu godinu.

Jasna Živković pozdravlja prisutne i obrazlaže poslovanje KOMAG-a u 2024. godini. Istaknula je da su u 2024. godini odrađivani uobičajeni poslovi koji su KOMAG-u ovjereni Odlukom o povjeravanju obavljanja komunalnih djelatnosti koju je donijelo Općinsko vijeće Općine Magadenovac. S tim u vezi,

najveći dio aktivnosti i prihoda Društva, kao i svih prethodnih godina, odnosio se na usluge košenja i održavanja zelenih površina Općini Magadenovac, održavanje groblja, nerazvrstanih cesta i zimsku službu na području Općine te na usluge ukopa umrlih osoba. Svi planirani radovi u 2024. godini su izvršeni na vrijeme i u planiranom obimu. Poslovni prihodi Društva u 2024. godini ukupno su iznosili 171.135,35 eura i u odnosu na 2023. godinu veći su za 44.451,18 eura.

Ukupni rashodi Društva u 2024. godinu iznosili su 158.548,49 eura što je za 35.150,61 eura više u odnosu na 2023. godinu.

Najveći dio rashoda odnosio se na troškove neto plaća radnika, troškova poreza i doprinosa iz plaća i troškova doprinosa na plaće, osiguranja radnika, troškove za gorivo, rezervne dijelove, popravke strojeva, registracije i osiguranja vozila te troškove leasinga za traktor NEW HOLLAND i dr.

Što se investicija tiče, krajem godine nabavljena su dva trimera vrijednosti 2.580,68 eura i posipač za sol vrijednosti 10.857,69 eura.

Realizirana dobit prije oporezivanja u 2024. godini iznosi 12.359,36 eura, odnosno 11.123,42 eura poslije oporezivanja. Ostvarena dobit za 2024. godinu iskazuje pozitivan rezultat u poslovanju što pokazuje da je poslovanje usklađeno s mogućnostima financijskih prihoda što pokazuje uravnoteženost u financijskom poslovanju Društva.

Posebna briga vodila se o radu na siguran način. Svi radnici su imali pravo na zaštitnu radnu odjeću i obuću kao i zaštitna sredstva za rad na siguran način. Isto tako, obavljala su se redovita servisiranja vozila, strojeva i alata, a tehnički pregledi su obavljani na vrijeme.

Svi radnici su obavili sistematski pregled u poliklinici CROATIA i redoviti liječnički pregled radi utvrđivanja poslovne sposobnosti na Medicini rada Belišće.

Što se kadrova i zapošljavanja tiče, nije bilo novih zapošljavanja tako da Društvo na kraju 2024. godine ima zaposleno 7 radnika – domar, 5 pomoćnih radnika i spremačicu. Plaće domara, pomoćnog radnika i spremačice financiraju se iz proračuna Općine Magadenovac obzirom da je u prijavi na natječaj „Rekonstrukcija, dogradnja i prenamjena poslovne zgrade u društveni dom u Magadenovcu“ bilo navedeno otvaranje tri nova radna mjesta.

Jasna Živković na kraju ističe da je, osim pozitivnog poslovanja u 2024. godini, važno za spomenuti da Društvo redovito izvršava sve svoje obveze prema korisnicima, radnicima, dobavljačima i institucijama.

Predsjedavajući Skupštine zahvalio se direktorici na izlaganju i otvorio raspravu po podnesenom Izvješću.

Tomislav Kusturić pozdravlja sve prisutne i konstatira da se iz ovog izvješća, ali i izvješća prethodnih godina može zaključiti da KOMAG d.o.o. nastavlja uspješan niz pozitivnog poslovanja te da tako treba nastaviti i u idućem razdoblju.

Kako se više nitko nije javio za raspravu, predsjedavajući Skupštine daje na glasovanje Izvješće o radu KOMAG d.o.o. Magadenovac u 2024. godini.

Nakon glasovanja, predsjedavajući Skupštine konstatira da je **s dva glasa** usvojeno

*IZVJEŠĆE O RADU KOMAG d.o.o. MAGADENOVAC U 2024. GODINI*

**Točka 2. Donošenje Odluke o utvrđivanju godišnjeg financijskog izvještaja za 2024. godinu**

Predsjedavajući Skupštine rekao je da je prijedlog Odluke o utvrđivanju godišnjeg financijskog izvještaja za 2024. godinu dostavljen svim članovima Skupštine u pisanom obliku te je dao riječ direktorici Društva koja je ponovila da se iz prethodne točke vide financijski rezultati na kraju 2024. godine te da će Ivana Perić - Display d.o.o., za računalne usluge Donji Miholjac, knjigovodstveni servis koji vodi financijsko poslovanje Društva, detaljnije obrazložiti financijski dio poslovanja Društva, bilancu, račun dobiti i gubitka te skraćene bilješke, odnosno pojedine stavke godišnjeg financijskog izvješća.

Ivana Perić pozdravlja prisutne, detaljno iznosi stavke Godišnjeg financijskog izvještaja poduzetnika za 2024. godinu, a između ostalog, ističe slijedeće:

1. Bilanca sa zbrojem aktive, odnosno pasive – 68.034,57 eura

2. Račun dobiti i gubitka s pozicijama

- ukupni prihodi - 171.165,92 eura

- ukupni rashodi - 158.806,56 eura

- dobit prije oporezivanja - 12.359,36 eura

- porez na dobit - 1.235,94 eura

- dobit nakon oporezivanja - 11.123,42 eura

Ukupna ekonomičnost Društva je stabilna. Društvo je u poslovnoj 2024. godini ostvarilo značajnije veću dobit nego u 2023. godini što rezultat iskorištenosti poslovnih resursa, organiziranosti rada, savjesnog izvršavanja povjerenih poslova te odgovornosti prema radu.

3. Bilješke uz temeljne financijske izvještaje za razdoblje 01.01.2024. do 31.12.2024. godine

Iznosi kraći prikaz značajnijih računovodstvenih politika usvojenih za pripremu financijskih izvještaja.

Zaključuje da su financijski izvještaji Društva sastavljeni sukladno Hrvatskim standardima financijskog izvještavanja, na temelju Zakona o računovodstvu i hrvatskih računovodstvenih standarda te će na standardnim obrascima, na vrijeme i u roku biti dostavljeni FINI.

Predsjedavajući Skupštine zahvalio se Ivani Perić na detaljnom obrazlaganju, izrazio zadovoljstvo pozitivnim poslovanjem koje se ostvaruje konstantno od 2015. godine i otvorio raspravu po podnesenom izvješću.

Tomislav Kusturić dodao je da je dobra politika vođenja i upravljanja Društvom što pokazuju i financijski izvještaji svih proteklih godina te da društvo ni jedne godine nije imalo negativno poslovanje.

Obzirom da se više nitko nije javio za riječ, predsjedavajući Skupštine daje na glasovanje Odluku o utvrđivanju godišnjeg financijskog izvještaja za 2024. godinu.

Nakon glasovanja, predsjedavajući Skupštine utvrđuje da je **s dva glasa** donesena

*ODLUKA O UTVRĐIVANJU GODIŠNJEG FINANCIJSKOG IZVJEŠTAJA ZA 2024. GODINU*

**Točka 3. Donošenje Odluke o raspodjeli i uporabi dobiti 2024. godine**

Prijedlog Odluke o raspodjeli i uporabi dobiti 2024. godine dobili su svi članovi Skupštine u pisanom obliku.

Obrazloženje Odluke dala je direktorica Jasna Živković koja ponavlja da ostvarena dobit u poslovnoj 2024. godini iznosi 11.123,42 eura te predlaže da se dobit zadrži za poslovanje Društva u 2025. godini. Zadržana dobit iz prethodnih razdoblja iznosi 23.503,18 eura kn te s dobiti iz ove poslovne godine čini ukupnu svotu dobiti.

Članovi Skupštine izjasnili su se da nemaju primjedbi, složili su se s prijedlogom da se ostvarena dobit zadrži u Društvu za daljnje poslovanje te su s **dva glasa** donijeli

*ODLUKU O RASPODJELI I UPORABI DOBITI 2024. GODINE*

**Točka 5. Različito**

U prostoriju za sastanke je pozvan Stjepan Živković, predsjednik skupštine Društva, koji nastavlja voditi sjednicu. Poziva članove Skupštine da iznesu svoja pitanja i prijedloge bilo u vezi rada i financijskog poslovanja Društva, poboljšanja rada ili nekih drugih pitanja i prijedloga koji se odnose na Društvo.

Tomislav Kusturić predlaže prodaju starog traktora Zetor je više nije u funkcionalnom stanju, a isto tako i malčer na ruci.

Marin Lisec slaže se sa prijedlogom i naglašava da ovi strojevi samo zauzimaju mjesto, a nisu u upotrebi već duže vrijeme.

Stjepan Živković podržava sve navedeno i zaključuje da se prodaja svakako treba obaviti te da se ispitaju uvjeti i način prodaje.

Kako nije bilo dodatnih pitanja i prijedloga, predsjednik Skupštine zaključuje rad Skupštine u 13,30 sati.

Broj: 04-2025-31/4

U Magadenovcu, 09.04.2025. godine

Zapisničar: Predsjednik Skupštine:

Ivana Perić v.r. Stjepan Živković v.r.